แก้กม.หวังคุมหวยแพง เล็งตัดโควตาขายสลากชุดสูงเกินจริง
เตรียมแก้กฎหมายคุม "สลากรวมชุด" ขายเกินราคา ชี้หากพบผู้กระทำผิดลั่นตัดโควตานำไปปล่อยรายย่อยทันที
29 ต.ค. 2565

เตรียมแก้กฎหมายคุม "สลากรวมชุด" ขายเกินราคา ชี้หากพบผู้กระทำผิดลั่นตัดโควตานำไปปล่อยรายย่อยทันที
นายธนวรรธน์ พลวิชัย โฆษกสำนักงานสลากกินแบ่งรัฐบาล เปิดเผยว่า สำนักงานสลากฯ ได้มีการหารืออย่างต่อเนื่อง เพื่อแก้ไขปัญหาสลากที่มีราคาแพง โดยที่ผ่านมาสามารถแก้ไขปัญหาลงไปได้ในระดับหนึ่ง แต่ยังพบว่ามีปัญหาการจำหน่ายราคาแพงอยู่ โดยเฉพาะสลากที่มีการนำไปรวมชุด ซึ่งมีการจำหน่ายราคาแพงเกินกว่าราคาที่กำหนดใบละ 80 บาท
ทั้งนี้ แนวทางการแก้ไขปัญหาเบื้องต้นทางสำนักงานสลากฯ จะเพิ่มความเข้มงวดในการตรวจจับ และหากพบการจำหน่ายราคาสูงเกินจริงก็จะดำเนินการตามกฎหมายทันที และตรวจสอบไปถึงผู้ที่ได้รับจัดสรรหากพบว่ามีการรวมชุดและนำไปจำหน่ายในราคาแพง จะมีการตัดโควตาดังกล่าวและนำมาเปิดขายให้ระบบซื้อจองล่วงหน้าสลากกินแบ่งรัฐบาล เพื่อให้ผู้ค้าตัวจริง (รายย่อย) ได้มีสลากเพิ่มขึ้นต่อไป
นอกจากนี้ ในปี 2560 จะมีการแก้ไขปัญหาการจำหน่ายสลากรวมชุดของผู้ค้า โดยจะหารือแนวทางการแก้ไขกฎหมายที่จะมีบทลงโทษและการควบคุมผู้ค้าที่ทำการรวมชุดให้เด็ดขาดมากขึ้น เพื่อป้องกันปัญหาการขายสลากเกินราคาอย่างเป็นรูปธรรม
"จะมีการลงพื้นที่ตรวจสอบถี่มากขึ้น ถ้าจับแล้วพบว่าสลากที่รวมชุดมาจากใคร ก็จะตัดโควตารายนั้นทันทีและตัดแบบถาวร แล้วนำโควตามาเปิดขายในระบบซื้อจองล่วงหน้าสลากกินแบ่งรัฐบาล เพื่อให้ผู้ค้าตัวจริงได้มีสลากไปจำหน่ายเพิ่มขึ้นต่อไป" นายธนวรรธน์ กล่าว
อย่างไรก็ตาม ในส่วนของการพิมพ์สลากงวดประจำวันที่ 31 ธ.ค. 2559 หรืองวดปีใหม่ ได้พิมพ์เพิ่มอีก 5 ล้านฉบับคู่ จากปัจจุบันที่แต่ละงวดจะพิจารณาพิมพ์ 60-70 ล้านฉบับ/งวด เนื่องจากพบว่าในเทศกาลปีใหม่ ราคาสลากมีการขายเกินราคาเพราะมีความต้องการสูง นอกจากเลขเด่น เลขดังแล้ว ยังเป็นช่วงที่ประชาชนซื้อสลากเพื่อเป็นของขวัญปีใหม่มอบให้แก่กัน และยังมีประชาชนบางกลุ่มไปทำบุญช่วงเทศกาลปีใหม่ ก็ได้ซื้อลอตเตอรี่เสี่ยงโชคเพื่อหวังรับโชคในช่วงเทศกาล ปีใหม่ด้วย
รายงานข่าวแจ้งว่า จากการสำรวจการจำหน่ายสลากที่ศูนย์การค้าสลากไทย สนามบินน้ำ พบว่าราคาสลากแบบที่ขายเป็นใบ มีราคาใบละ 80 บาทตามที่กฎหมายกำหนด แต่ราคาสลากที่มีการรวมชุด เช่น 5 ใบเหมือน หรือ 10 ใบเหมือน มีราคาแพงกว่าใบละ 80 บาท โดย 5 ใบเหมือน มีราคาตั้งแต่ 420-450 บาท บางเจ้าขายถึงชุดละ 500 บาท ส่วน 10 ใบเหมือน มีราคาตั้งแต่ 900-1,000 บาท ซึ่งจากการสอบถามพ่อค้าแม่ค้า ระบุว่า ต้นทุนสูงขึ้น จึงต้องจำหน่ายเกินราคาที่กำหนด และส่วนใหญ่ไม่มีการปิดป้ายแสดงราคาจำหน่ายด้วย
ด้านการลงพื้นที่ตรวจสอบการจำหน่ายสลากของผู้ค้า เมื่อวันที่ 6  ธ.ค.ที่ผ่านมา นายนิสิต จันทร์สมวงศ์ ผวจ.นนทบุรี พร้อมด้วยทหารและตำรวจ ได้นำกำลังเข้าตรวจสอบนั้น พบว่าผู้ค้าได้มีการจำหน่ายสลากในราคา 80 บาท ทั้งแบบใบและแบบชุด แต่ได้เพิ่มเงื่อนไขในการซื้อ คือต้องซื้อจับคู่ทั้งแบบใบและแบบชุดสำหรับงวดวันที่ 16 ธ.ค. แต่พอถึงงวด วันที่ 31 ธ.ค. ผู้ค้าได้จำหน่ายเกินราคาเหมือนเดิม มีเพียงสลากแบบใบเดียวเท่านั้นที่มีราคา 80 บาท
ภาพประกอบข่าว